Isambililo 7
Uzye Ukulongana Kwitu Kukaaya Uli?
Apa kulongana kwa Ina Klistu akutandikilako, kwayanga ukwimba injimbo, kupepa, alino nu kuwelenga nu kulanzyanya Malembelo. (1 Kolinto 14:26) Na ndakai kwene, a vino tukalongana.
Vino tukasambilila i vya mu Baibolo nakupya vikatwavwa. Pa wanda wa pa Mulungu swensi kwene tukalongana umu vilongano ivipusane-pusane ku kuvwa ilyasi lya Baibolo ilya mamineti 30; lyasi lilyo likalanda pali vino Malembelo yakatusunda pa miyele ni nsita ino tufisilepo. Fwensi kwene yakatukomelezya ukuyula ma Baibolo itu pakuti ituwelengela pamwi na wino akulanda ilyasi. Ilyasi lii ndi lyasila, kukaaya Isambililo lya Ulupungu lwa kwa Kalinda ilya mamineti 60; ali muno yonsi aali umwiumba yakalandapo lino tukulanzyanya icipande conga ica muli mangazini wakuti Ulupungu lwa kwa Kalinda. Isambililo lii ilya kulanzyanya likatwavwa ukumanya ivya kulondela masunde amuli Baibolo. Ivilongano vyonsi ivyaluta pali 100,000 umu nsi yonsi vikasambilila umu cipande icili-cimwi kwene.
Vino tukasambilila vikatwavwa ukuya yakasambilizya asuma. Pa wanda uze, umukasi ka mulungu, tukalongana pamwi ku kusambilila ivyeo vya mbali zitatu. Nkoleelo, tukakwata Isambililo lya Baibolo pa Cilongano ilya mamineti 30 muno tukalanzyanya ukuomvya mauzyo na masuko; na cii cikatwavwa ukuvwikisya masunde ya mu Malembelo, na mausesemo amuli Baibolo. Sambililo lii ndi lyasila, kukaaya Isukulu lya Mulimo Wakwe Leza ilya mamineti 30 muno tukatandikilapo ukulanzyanya ivipande vimwi ivya mu Baibolo vino twawelengiile limwi. Kufuma papo, asambi aalembesya umwisukulu lii yakapeela malyasi aipi pali vino yayaneeniile limwi. Kwaya kasunda aakalola vino tukuomba umu sukulu pakuti aatwazwa ukuwelenga ningo nu kuya yakalanda yasuma. (1 Timoti 4:13) Pa kusyalikizya, kukaaya Ukulongana kwa Mulimo kwa mamineti 30; ali muno mwaya malyasi, vilangililo, nu kuuzya ya Nte yamwi vino yakasimikila, na cii cikatwazwa ukumanya vino tungasambilizya antu yauze Baibolo.
Ndi mwaca mwiza uku kulongana, cumi kwene mulatemwa vino mulasambilila ivingi sana nupya ivisuma ivya muli Baibolo.—Ezaya 54:13.
I vyani vino muluvwa pa kulongana kwa Nte Zyakwe Yeova?
U kulongana ci kuno mungatemwa ukwiza-zanwako pali kuno twalumbula paa?
bem_Latn bem_Latn bem_Latn bem_Latn bem_Latn bem_Latn bem_Latn bem_Latn